钦定古今图书集成/历象汇编/庶征典/第073卷 > 《田家五行》 > 《虹堕温德殿对》蔡邕
## 钦定古今图书集成/历象汇编/庶征典/第073卷 > 《田家五行》 > 《虹堕温德殿对》蔡邕

虹著于天而降施于庭。以臣所闻，则所谓天投虹者
也。不见尾足者，不得称龙。《易》曰：“霓之比无德，以色亲
也。”《潜潭巴》曰：“虹出后妃阴胁主。”又曰：“五色霓迭至，照
于宫殿，有兵革之事。”《演孔图》曰：“霓者，斗之精气也，失
度投霓见态，主惑于毁誉。”《合诚图》曰：“天子外苦，兵威
内奋，臣无忠政，变不虚生，占不虚言。”意者，陛下关机
之内，衽席之上，独有以色见进，陵尊逾制，以招变象。
若群臣有所毁誉，圣意低回，未知谁是。兵戎不息，威
权浸移，忠言不闻，则虹霓所生也。抑内宠，任忠贤，决
毁誉，分直邪，各得其所。严守卫，整武备，威权之机，不
以假人，则其所救也。《易传》曰：“阳感天，不旋日。”《书》曰：“惟
辟作威，惟辟作福。”臣或为之，谓之凶害，是以明主尤
务焉。

《春秋文曜钩》：白虹贯牛山，管仲谏曰：“无近妃宫，君恐
失权。”齐侯大惧，退去色党，更立贤辅，使后出望上牛
山，四面听之，以厌神。宋均注曰：山，君位也。虹霓，阴气
也。阴气贯之，君惑于妻党之象也。望谓祭以谢过也。
《战国策》，唐睢谓秦王曰：“聂政刺韩傀，白虹贯日。”
《烈士传》：荆轲发后，太子见虹贯日不彻，曰：“吾事不成
矣。”后闻轲死事不立，曰：“吾知之矣。”

《后汉书苏竟传》：“竟在南阳，与刘龚书曰：‘迺者五月甲
申，天有白虹，自子加午，广可十丈，长可万丈，正临倚
弥。倚弥即黎丘，秦丰之都也’。”

《吴志诸葛恪传》：“恪自新城出住东兴，有白虹见其舡，
还拜蒋陵，白虹复绕其车。及驻车宫门，孙峻伏兵帷
中，恪剑履上殿，谢亮，还坐设酒，酒数行，亮还内。峻起
如厕，解长衣，著短服，出曰：‘有诏收恪’。恪惊起，拔剑未
得，而峻刀交下，武卫之士皆趋上殿，峻曰：‘所取者恪
也，今已死’。悉令复刃。”

《晋书石季龙载记》，“时白虹出自太社，经凤阳门东南，
连天，十馀刻乃灭。季龙下书曰：‘盖古明王之理天下
也，政以均平为首，化以仁惠为本，故能允协人和，缉
熙神物。朕以眇薄，君临万邦，夕惕乾乾，思遵古烈。是
以每下书，蠲除徭赋，休息黎元，庶俯怀百姓，仰禀三
光。而中年以来，变眚弥显，天文错乱，时气不应，斯由
人怨于下，谴感皇天。虽朕之不明，亦群后不能翼奖
之所致也。昔楚相修政，洪灾旋弭；郑卿厉道，氛祲自
消。皆股肱之良，用康群变。而群公卿士，各怀道迷邦，
拱默成败，岂所望于台辅百司哉！其各上封事，极言
无隐’。”于是闭凤阳门，唯元日乃开。立二畤于灵昌津，
祠天及五郊。

《述异记》：“张骏薨，子重华嗣立。石虎遣将军王擢攻广
武，重华遣宋辑率众拒之，济河次于金城，将决大战，
乃有黑虹下于营中。”

《宋书临川烈武王道规传》：“道规以义庆为嗣。义庆在
广陵有疾，而白虹贯城，野麇入府，心甚恶之，固陈求
还。太祖许解州，以本号还朝。”

《唐书宋务光传》：“神龙元年，务光上书曰：‘顷虹霓纷错，
暑雨滞霪，阴胜之沴也。后庭近习，或有离中馈之职
以干外政，愿深思天变，杜绝其萌’。”

《稽神录》：戊子岁，润州有气如虹，五彩夺目。有首如驴，
长数十丈，环厅事而立，行三周而灭。占者曰：“厅中将
有哭声，然非州府之咎也。”顷之，其国太后殂，发丧于
此堂。

《唐书沙陀传》：“李克用率兵趋平阳，攻吉上堡，破汴军
于晋州。李嗣昭、周德威下慈隰，进屯河中。汴将朱友
宁以兵十万壁其南，全忠自屯晋州。晋人闻全忠至，
皆失色。时有虹贯德威营，氏叔琮薄垒疾𩰚，晋兵大
败，杖械辎储皆尽。”

《十国春秋·南汉烈祖世家》：“乾亨九年十二月，有白虹
化为白龙，见于南宫三清殿。”帝改乾亨九年为“白龙
元年。”

《唐烈祖本纪》：“昇元元年十二月己卯朔，有白虹。”
“昇元二年三月壬子，日有白虹二。”

《闽康宗本纪》：“通文四年三月，有虹见于宫中。”

《唐元宗本纪》：“保大二年二月辛卯，日有白虹。”

《吴越忠懿王世家》：“显德二年秋七月庚午，有虹入天
长楼，王避寝于思政堂。”

《五国故事》：“伪汉先主名严，后名䶮。”〈䶮之字曰严本无此䶮字欲自大乃
以龙天合成其字殊不典也〉九年八月，白虹入其伪三清殿中，颇
忧畏。会有词臣王宏欲说严，乃以白虹为白龙，见上
赋以贺之。严大悦，乃改元“白龙”，更名龚，又改为䶮。
王延钧即位，改名𬭸。𬭸将死，有赤虹入其室，饮以金
盆水，吸之俄尽。又芝生殿门，俄而遇弑。

《十国春秋·蜀后主本纪》：“乾德元年夏六月，双虹入福感寺后堂，光彻廊宇，良久而没。”

陆游《南唐书》：“乙亥岁冬十一月，白虹贯日，昼晦。”
《退朝录》：“予家有《范鲁公杂录》，记世宗亲征忠正，驻跸
城下，尝中夜有白虹自淝水起，亘数丈，下贯城中，数
刻方没。自是吴人闭壁逾年，殍殕者甚众。及刘仁赡
以城归，迁州于下蔡，其城遂芜废。”又曰：“江南李璟发
兵攻建州王延政，有白虹贯城，未几城陷，舍宇焚爇
殆尽。”

《渑水燕谈录》：皇祐二年，陈琪知邕州。冬至日，珙旦坐
厅事，僚吏方集，有白虹贯庭，自天属地。明年五月，龙
𩰚于城南江中，驰逐往来，久之水瀑涨。未几，侬智高
陷二广。前此陶弼以诗贻杨畋，请为备云：“虹头穿府
署，龙角陷城门。”

《金史郑王永蹈传》：郭谏与永蹈家奴毕庆寿私说谶
记灾祥，毕庆寿以告永蹈，永蹈乃召郭谏，郭谏曰：“昨
见赤气犯紫微，白虹贯月，皆注丑后寅前兵戈僭乱
事。”永蹈深信其说。

《癸辛杂识》：“丁未岁先君为柯倅厅后屏星，堂前有井，
夏月雨后，虹见于井中，五色俱备，如一匹彩，轻明绚
烂，经一时乃消，后亦无他。”

《黄帝占》：军决攻城，有虹从外南方入，饮城中者，从虹
攻之，胜。白虹绕城不匝，从虹所在，乃击之。

《太元经》“紫霓围日，其疾不割。